Երևանի հիդրոէլեկտրակայան

Երևանի հիդրոէլեկտրակայան Սևան-Հրազդան կասկադի, վեցերորդ (վերջին) կայանը։ Գտնվում է Երևան քաղաքի շրջագծում։ Շինարարությունը սկսվել է 1957 թվականին։ Առաջին ագրեգատը շահագործման է հանձնվել 1961 թվականին, երկրորդը՝ 1962 թվականին։ Կայանի կարողությունը 44 հազար կվա Է, էլեկտրաէներգիայի տարեկան միջին արտադրանքը՝ 210 միլիոն կվտժ։ Երևանի հիդրոէլեկտրակայանը օգտագործում է Քանաքեռի ՀԷԿ-ի ներքին բիեֆի և Արտաշատի ոռոգման գլխային հանգույցի հատվածի գետի ավելի քան 90 մ անկումը։ Գլխային հանգույցը կազմված է քարալիցքային պատվարից (որի շնորհիվ ստեղծվել է 120 հազար մ³ օգտակար ծավալով օրական կարգավորման ջրավազան), ջրընդունիչ և ջրթափ կառույցներից։ Ջրընդունիչից սկիզբ է առնում դերիվացիոն ճնշումնային թունելը (երկարությունը՝ 2,8 կմ)։ Այն վերջանում է հավասարեցնող երկաթբետոնե ջրամբարով, որից սկսվում է 281 մ երկարությամբ մետաղե խողովակաշարը։ Մեքենայական սրահում տեղադրված է 2 հիդրոագրեգատ, յուրաքանչյուրը՝ 22 հազար կվա հզորությամբ։ 

Երևանի հիդրոէլեկտրակայանի շահագործման հանձնելուց հետո վերասարքավորվեցին նախկինում գործող Երևանի հիդրոէլեկտրակայանի 1-ը (շահագործման է հանձնվել 1926 թվականին, կարողությունը՝ 5,2 հազար կվա) և Երևանի հիդրոէլեկտրակայանի 11-ը (շահագործման է հանձնվել 1932 թվականին, կարողությունը՝ 2,35 հազար կվա)։

Հայաստանի տնտեսություն